উদ্ধৃতি থেকে বোঝা যায় যে, ওই সময় চলচ্চিত্র-বিষয়ক ‘আলোচনা সভা’ও অনুষ্ঠিত হয়েছে। এই আলোচনা সভা ও অন্যান্য কার্যক্রম পূর্ব পাকিস্তান পর্বে চলচ্চিত্র সংসদ আন্দোলনকে শুধু বেগবান করেনি, ভবিষ্যৎ আন্দোলনের রূপরেখাও রচনা করে দিয়েছিল। ১৯৬৮ সালে প্রকাশিত মুহম্মদ খসরুর লেখায় তার উল্লেখও পাওয়া যায়। তিনি লিখেছেন, ‘চলচ্চিত্রের নন্দনতত্ত্ব ও প্রকৌশলগত আলোচনা সভা এবং চলচ্চিত্র পাঠাগার স্থাপন ও প্রকাশনার মাধ্যমে সোসাইটির নিজস্ব ধ্যান-ধারণা বুদ্ধিপ্রভ পাঠক সাধারণ ও সচেতন দর্শকদের নিকট পৌঁছে দেওয়ার সঙ্গে সঙ্গে সৎ চলচ্চিত্র চিন্তা ও চলচ্চিত্র উপলব্ধি আন্দোলন সৃষ্টির ব্যাপারে পাকিস্তান চলচ্চিত্র সংসদের সঙ্গে শিল্পছবির দর্শকদের আন্তরিক সহযোগিতা সংসদের আগামী দিনের পরিকল্পনাগুলো আরো পরিমার্জিত এবং পরিবর্ধিত করবে, এ আশা করা বোধ হয় অন্যায় হবে না।’১২ তাঁর এই আশা বৃথা যায়নি। পূর্ব পাকিস্তান পর্বে চলচ্চিত্র সংসদ আন্দোলনের মাধ্যমে তিনি এবং অন্যরা মিলে যে-ভিত তৈরি করেছিলেন, সে-ভিতের ওপর ভিত্তি করেই বস্ত্তত বাংলাদেশ পর্বে চলচ্চিত্র সংসদ আন্দোলন পরিচালিত হয়েছে। এই ভিত রচনা করে দেওয়াটাই, সম্ভবত পূর্ব পাকিস্তান পর্বের চলচ্চিত্র সংসদ আন্দোলনের সবচেয়ে বড় অর্জন।